謝人寄蒙頂新茶
作者：文同
朝代：宋

paragraphs: 蜀土茶稱盛，蒙山味獨珍。
靈根託高頂，勝地發先春。
幾樹初驚暖，群籃競摘新。
蒼條尋暗粒，紫萼落輕鱗。
的皪香瓊碎，䰐鬖綠蠆勻。
慢烘防熾炭，重碾敵輕塵。
無錫泉來蜀，乾崤盞自秦。
十分調雪粉，一啜咽雲津。
沃睡迷無鬼，清吟健有神。
冰霜疑入骨，羽翼要騰身。
磊磊真賢宰，堂堂作主人。
玉川喉吻澀，莫惜寄來頻。